Иван Козлов
Пред полка, обхванат от болка и смут…

Превод от руски: Василка Хинкова, —

chitanka.info

Пред полка, обхванат от болка и смут,

дори барабани не бихме

и без оръдеен прощален салют

трупа му в земята зарихме.

Отдавайки почит на нашия вожд,

със щик изкопахме му гроба

и месец ни светеше в тъмната нощ,

и факли във късната доба.

С покров командирът не беше завит

и в дървен ковчег не лежеше,

а в свойто широко платнище увит,

съня си войнишки той спеше.

Горещо се молехме в краткия миг

за вожда си храбър на бога

и мислехме, вгледани в бледия лик,

за другия ден със тревога.

Как може би подло към нас устремен,

врагът ни във обръч затваря

и нас до един ни отвежда във плен,

и гроба скверни на другаря.

Но нека печал не докосва съня

на смелия вожд в боевете!

Постлаха му ложето в чужда страна

на близки другари ръцете.

Неструпали още над него пръстта

и миг за раздяла настана,

над вала засветка и гръм изтрещя

и сякаш че битка захвана.

Прости ни, другарю, без никакъв знак

ти тука ще тлееш в забрава!

Тук сам те оставяме в гробния мрак

единствено с твоята слава!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.